ΓΡΑΠΤΗ ΕΡΩΤΗΣΗ E-0924/01

υποβολή: Jorge Moreira Da Silva (PPE-DE) προς το Συμβούλιο

(29 Μαρτίου 2001)

Θέμα: Οδηγία σχετικά με τις ανανεώσιμες πηγές ενέργειας

Κατά τη Διάσκεψη του Κυότο, η Ευρωπαϊκή Ένωσηποσχέθηκε να περιορίσει, μεταξύ 2008 και 2012, κατά 8 % σε σχέση με το 1990, τις εκπομπές αερίων που προκαλούν το φαινόμενο του θερμοκηπίου. Ωστόσο, στα περισσότερα κράτη μέλη η εξέλιξη των εκπομπών αερίων που προκαλούν το φαινόμενο του θερμοκηπίου ήταν πολύ αρνητική. Η κατάσταση είναι τόσο σοβαρή ώστε ο ΕΕΑ, (Ευρωπαϊκός Οργανισμός Περιβάλλοντος), διατύπωσε πρόσφατα την πρόβλεψη ότι το 2010 θα έχουμε στην Ευρωπαϊκή Ένωση αύξηση των εκπομπών αερίων με φαινόμενο θερμοκηπίου της τάξης του 6 %.

Η IPCC (Επιτροπή για τις Κλιματικές Μεταβολές) προέβη, τον παρελθόντα Φεβρουάριο, σε όντως ανησυχητικές προβλέψεις σε ό,τι αφορά τον αντίκτυπο που έχουν στις κλιματικές μεταβολές οι εκπομπές αερίων με φαινόμενο θερμοκηπίου. Υπενθυμίζουμε ότι η IPCC προέβλεψε ότι το 2100 είναι πιθανή αύξηση της θερμοκρασίας κατά 5 °C.

Η Ευρωπαϊκή Επιτροπή παρουσίασε το 2000 ένα Λευκό Βιβλίο που θέτει τις βάσεις για μια ευρωπαϊκή συμφωνία κατόπιν αμοιβαίων παραχωρήσεων, για τα δικαιώματα εκπομπών. Το σύστημα αυτό, που θα εφαρμοσθεί από το 2005, έχει το άνευ προηγουμένου πλεονέκτημα να προσφέρει, μέσω των κανόνων της αγοράς, μείωση των εκπομπών αερίων με φαινόμενο θερμοκηπίου με χαμηλότερες δαπάνες. Εν τω μεταξύ, η Ευρωπαϊκή Επιτροπή, ορθότατα εδήλωνε, και τούτο ανέκαθεν, ότι τα ευέλικτα μέσα (κατ' εξοχήν δε η συμφωνία κατόπιν αμοιβαίων παραχωρήσεων για τα δικαιώματα εκπομπών) έχουν σκοπό να συμπληρώσουν τις πολιτικές και τα μέτρα και ουδέποτε αμφισβήτησε την προτεραιότητα που πρέπει να δοθεί σ' αυτά. Συνεπώς, η προώθηση των ανανεώσιμων πηγών ενέργειας είναι η πιο σημαντική από όλες τις πολιτικές και τα μέτρα.

Η Ευρωπαϊκή Επιτροπή παρουσίασε πρόσφατα οδηγία που θέτει ποσοτικούς στόχους για την προώθηση των ανανεώσιμων πηγών ενέργειας. Παρά το γεγονός ότι η πρωτοβουλία είναι ορθή, αυτή καθεαυτή,πάρχουν από την πλευρά ορισμένων κρατών μελών αμφιβολίες ως προς την ανάγκη οι στόχοι αυτοί να καταστούν δεσμευτικοί.

Η επίτευξη των στόχων που ορίζονται στην οδηγία σχετικά με τις ανανεώσιμες πηγές ενέργειας αναμένεται ότι θα συντελέσει κατά 50 % στη σύνολη προσπάθεια της Ευρωπαϊκής Ένωσης για την εκπλήρωση των δεσμεύσεων που ανέλαβε κατόπιν της Διάσκεψης του Κυότο.

Για τους ανωτέρω λόγους ερωτώ το Συμβούλιο:

1. Ποια είναι η θέση της Πορτογαλίας ως προς το δεσμευτικό των στόχων που ορίζει η οδηγία για τις ανανεώσιμες πηγές ενέργειας (υπενθυμίζεται ότι η Πορτογαλία είναι μία από τις χώρες που σημειώνει την πιο αρνητική εξέλιξη των εκπομπών αερίων με φαινόμενο θερμοκηπίου);

2. Ποιον πολιτικό αντίκτυπο αναμένεται να έχει, την παραμονή των πολύπλοκων διαπραγματεύσεων που θα διεξαχθούν στην COP6-bis, ενδεχόμενη απόφαση να μην καταστούν δεσμευτικοί οι στόχοι που ορίζονται στην οδηγία για τις ανανεώσιμες πηγές ενέργειας;

Απάντηση

(16 Ιουλίου 2001)

Όσον αφορά την πρώτη ερώτηση του Αξιότιμου κ. Βουλευτή, πρέπει να δηλωθεί ότι το Συμβούλιο, κατ' αρχήν, δεν σχολιάζει τις θέσεις των μεμονωμένων κρατών μελών.

Όσον αφορά τη δεύτερη ερώτηση, αρκεί να αναφερθεί ότι το Συμβούλιο εμμένει στους στόχους της ΕΕ για τη μείωση των εκπομπών που ορίστηκαν στο Κυότο. Όπως επανειλημμένα έχει δηλώσει το Συμβούλιο, η μείωση θα επιτευχθεί με την ανάληψη πολιτικών και μέτρων τόσο σε κοινοτικό όσο και σε εθνικό επίπεδο και τηρουμένης της συμφωνίας ΕΕ για την κατανομή των βαρών, θέματα τα οποία τώρα συζητούνται στο Συμβούλιο, ειδικότερα σε σχέση με τις συζητήσεις που διεξάγονται στο πλαίσιο της IPCC.